Is-saltna ta' Ġosija Ġosija kellu tmien snin meta beda jsaltan, u saltan wieħed u tletin sena f'Ġerusalemm. U għamel is-sewwa f'għajnejn il-Mulej, u mexa fit-triqat kollha ta' David, missieru, u ma kisirx la lejn il-lemin u lanqas lejn ix-xellug. Fit-tmien sena tas-saltna tiegħu , meta kien għadu żagħżugħ, beda jfittex lil Alla ta' David, missieru, u fit-tnax-il sena beda jnaddaf l-art ta' Ġuda u l-belt ta' Ġerusalemm mis-santwarji u mix-xbihat tal-Asera, mix-xbihat minquxa, mill-idoli mdewba; u kisser l-artali tal-Bagħlim minn quddiemu, u ġarraf l-artali tal-inċens li kien hemm fuqhom. U x-xbihat tal-Asera u x-xbihat minquxa, u l-idoli mdewba farrakhom, saħaqhom u xerridhom fuq l-oqbra ta' dawk li kienu joffrulhom sagrifiċċji; u ħaraq l-għadam tal-qassisin fuq l-artali tagħhom stess, u hekk naddaf lil Ġuda u lil Ġerusalemm. U fl-ibliet ta' Manassi u Efrajm u Simgħon sa Naftali u fl-inħawi ta' madwarhom, kisser l-artali u x-xbihat tal-Asera, u farrak ix-xbihat u għamilhom trab, u ħatt l-artali tal-inċens fl-art kollha ta' Iżrael; imbagħad raġa' lura Ġerusalemm. It-tiswija tat-tempju U fit-tmintax-il sena tas-saltna tiegħu, meta kien naddaf il-pajjiż u d-dar tal-Mulej, Ġosija bagħat lil Safan bin Asalija u 'l Magħxija, il-kmandant tal-belt, u 'l Ġowaħ bin Ġowaħas, il-kronista, biex isewwu d-dar tal-Mulej, Alla tiegħu. U huma marru għand Ħilkija, il-qassis il-kbir, u tawh il-flus li ġiebu fid-dar ta' Alla - li kienu ġabru l-Leviti, l-għassiesa tal-bieb, minn id Manassi u Efrajm, u mill-bqija ta' Iżrael, u minn Ġuda kollu, u Benjamin u min-nies li kienu jgħammru Ġerusalemm. U tawhom f'idejn is-suprentendenti fuq ix-xogħol fit-tempju tal-Mulej, u dawn kellhom jagħtuhom lill-ħaddiema li kienu jaħdmu f'dar il-Mulej, biex isewwu u jsaħħu t-tempju. Tawhom lill-mastrudaxxi u lill-bennejja biex jixtru l-ġebel maqtugħ u l-injam għat-travi u t-tisqif tal-kmamar, li s-slaten ta' Ġuda kienu ħallewhom ħerba. Dawn in-nies kienu jagħmlu x-xogħol sewwa, u fuqhom kellhom jieħdu ħsiebhom: Ġaħat, Għobadija, Leviti minn ulied Merari; Żakkarija u Mesullam, minn ulied Keħat, biex imexxu x-xogħol; u l-Leviti, li kienu mħarrġa fl-istrumenti tad-daqq, kienu mqegħdin fuq ir-reffiegħa tat-tagħbija, u kienu jmexxu l-ħaddiema kollha f'kull xorta ta' xogħol; u xi wħud mil-Leviti kienu kittieba, uffiċjali u purtinara. Huma u joħorġu l-flus li kienu ġiebu n-nies f'dar il-Mulej, Ħilkija, il-qassis, sab il-ktieb tal-liġi tal-Mulej mogħtija permezz ta' Mosè. U qabad Ħilkija u qal lil Safan, is-segretarju: "Sibt il-ktieb tal-Liġi f'dar il-Mulej." U Ħilkija ta l-ktieb lil Safan. U Safan ħa l-ktieb għand is-sultan, wassallu r-risposta, u qallu: "Kulma kien fdat f'idejn il-qaddejja tiegħek, huma għamluh. Il-flus li kienu jinsabu f'dar il-Mulej ġabruhom u tawhom f'idejn is-suprentendenti u f'idejn il-ħaddiema." U mbagħad Safan is-segretarju, qallu wkoll: "Ħilkija, il-qassis, tani ktieb." U Safan qara minnu quddiem is-sultan. Malli sama' kliem il-Liġi s-sultan ċarrat ħwejġu. Imbagħad is-sultan ordna lil Ħilkija u lil Aħikam bin Safan, u 'l Għabdon bin Mikija, u 'l Safan is-segretarju, u lil Għaxajja, qaddej tas-sultan, u qalilhom: "Morru stħarrġu l-Mulej għalija u għall-fdal f'Iżrael u Ġuda dwar il-kliem li hawn f'dan il-ktieb li nstab, għax kbira hi l-korla tal-Mulej li waqgħet fuqna, għax ma semgħux missirijietna l-kelma tal-Mulej, biex jagħmlu kulma hu miktub f'dan il-ktieb." U mar Ħilkija u dawk li bagħat is-sultan għand Ħulda, il-profetissa, mart Sallum bin Tokat, bin Ħasra, li kien jieħu ħsieb l-ilbies; din kienet toqgħod Ġerusalemm fit-tieni kwartier, u qalulha b'dan; u hi weġbithom: "Dan jgħid il-Mulej, Alla ta' Iżrael: 'Għidu lil min bagħatkom għandi; dan jgħid il-Mulej: Arawni, se nġib il-ħsara fuq dan il-post u fuq kull min jgħammar fih is-saħtiet kollha miktuba fil-ktieb li qraw quddiem is-sultan ta' Ġuda. Għax huma telquni biex ħarqu l-inċens lil allat oħra, u inkurlawni b'kulma għamlu idejhom, u għalhekk tixgħel il-korla tiegħi u ma tintefiex.' U lis-sultan ta' Ġuda li bagħatkom tistħarrġu lill-Mulej dan tgħidulu: 'Dan jgħid il-Mulej Alla ta' Iżrael: Dwar il-kliem li int smajt: billi trattbet qalbek, u umiljajt ruħek quddiem Alla malli smajt bi kliemu dwar dan il-post, u dwar dawk li jgħammru fih, u umiljajt ruħek quddiemi u ċarratt ħwejġek u bkejt quddiemi, jien ukoll smajtek. Oraklu tal-Mulej. Arawni, għalhekk jien niġbrok ma' missirijietek u tinżel f'qabrek bis-sliem. U għajnejk ma jarawx il-ħsara, li se nġib fuq dan il-post, u fuq min jgħammar fih.' " U wasslu dan il-kliem lis-sultan. Imbagħad is-sultan bagħat jiġbor ix-xjuħ kollha ta' Ġuda u ta' Ġerusalemm. U s-sultan tala' fit-tempju tal-Mulej, u miegħu n-nies kollha ta' Ġuda u dawk kollha li kienu jgħammru Ġerusalemm, u l-qassisin u l-Leviti, u l-poplu kollu, mill-kbir saż-żgħir; u b'mod li jisimgħuh qara l-kliem kollu tal-ktieb tal-patt, li nstab fit-tempju tal-Mulej. U s-sultan wieqaf fuq it-tribuna għamel patt quddiem il-Mulej li jimxi wara l-Mulej, u jħares il-kmandamenti, il-preċetti u l-liġijiet, b'qalbu kollha u b'ruħu kollha, biex iżomm il-kliem kollu tal-patt li hu miktub fuq dan il-ktieb. U ġagħal joqgħod għal dan il-patt lil kull min kien jinsab f'Ġerusalemm u f'Benjamin. U n-nies ta' Ġerusalemm għamlu skont il-patt ta' Alla, Alla ta' missirijiethom. U Ġosija neħħa l-qżiżijiet kollha mill-artijiet kollha li kellhom ulied Iżrael, u ġagħal lil kull min kien jinsab f'Iżrael li jservi lill-Mulej, Alla tagħhom. Kemm dam ħaj hu ma warrbux mill-Mulej, Alla ta' missirijiethom.